Αθηνά Οικονομάκου

Πρώτα χρόνια

Σε ηλικία 18 ετών εγκαταστάθηκε στην Αθήνα για να σπουδάσει στο Γεωπονικό Πανεπιστήμιο, ενώ το 2005 πέρασε και στην "Κεντρική Σκηνή" της Μιμής Ντενίση, απ' όπου αποφοίτησε το 2007

Τηλεόραση

Το τηλεοπτικό της ντεμπούτο έγινε το 2007, μέσα από τη σειρά του ΑΝΤ1 «Δεληγιάννειον Παρθεναγωγείον» (σκην. Χρήστου Παληγιαννόπουλου), με το ρόλο της μαθήτριας Δόμνας Νίκα. Το 2008, συμμετείχε σε επεισόδιο της σειράς «Αληθινοί Έρωτες» (σκην. Βασίλη Τσελεμέγκου), έπαιξε σε διαφημιστικό σποτ της εταιρίας Wash & Go και πρωταγωνίστησε στην νεανική σειρά «Οι Ατρόμητοι», η οποία όμως διεκόπη έπειτα από μόλις δύο μήνες προβολής.
Το 2009, έπαιξε σε διαφημιστικό σποτ της εταιρίας κινητής τηλεφωνίας «Γερμανός» και έκανε μια σύντομη εμφάνιση, στη σειρά του MEGA, «Λατρεμένοι μου γείτονες» ως Δανάη. Επίσης, πήρε τον πρωταγωνιστικό ρόλο της Ξένιας Παππά στη σειρά του MEGA, «Η Ζωή της Άλλης» (σκην. Δημήτρη Αρβανίτη), έναν ρόλο που την έκανε γνωστή στο ευρύ κοινό, αλλά και την δυσκόλεψε αρκετά μέχρι να τον πάρει, αφού όπως έχει δηλώσει σε συνέντευξη της: "Για τη Ζωή της Άλλης έκανα τύπου 30 κάστινγκ με τον σκηνοθέτη. Νομίζω ότι με φώναζε για δύο μήνες καθημερινά και κάθε μέρα μου έδινε άλλο κείμενο. Δεν περίμενα ότι θα πάρω το ρόλο. Είχα ταλαιπωρηθεί τόσο πολύ. Έκανα τόσα κάστινγκ γιατί δεν με ήθελαν από το κανάλι. Ήμουν μια κοπέλα χωρίς εμπειρία, πάρα πολύ μικρή, καθόλου γνωστή και ο ρόλος ήταν πρωταγωνιστικός, πολύ δύσκολος και δυνατός. Έπρεπε λοιπόν να τους πείσει (ο σκηνοθέτης) με πολλούς τρόπους ότι μπορώ."
Τελικά, η σειρά έκανε πρεμιέρα στις 27 Σεπτεμβρίου 2009 και λόγω της μεγάλης επιτυχίας, ολοκληρώθηκε σε τρεις σεζόν, στις 6 Ιανουαρίου 2012. Παράλληλα, τον Δεκέμβριο του 2011, ξεκίνησε να πρωταγωνιστεί και ως Χρύσα Μαλτέζου στην επίσης σειρά του MEGA, «Κλεμμένα όνειρα», η οποία ολοκληρώθηκε σε τέσσερις σεζόν, στις 3 Απριλίου 2015. Ενδιάμεσα, το 2014 συμμετείχε σε ένα επεισόδιο της σειράς του ALPHA, «Μην αρχίζεις τη μουρμούρα» και πρωταγωνίστησε στη κυπριακή σειρά «Το Δαχτυλίδι της Φωτιάς». Τη σεζόν 2015-2016 πρωταγωνίστησε στη σειρά «Η χειρότερη εβδομάδα της ζωής μου» (σκην. Στέφανου Μπλάτσου), η οποία όμως διεκόπη.
Από το 2016 μέχρι τον Ιανουάριο του 2018, πρωταγωνιστούσε στη σειρά του ALPHA, «Έλα στη θέση μου» με τον ρόλο της Φαίης Σταθάτου, αλλά αποχώρησε λόγω εγκυμοσύνης. Επέστρεψε στη τρίτη σεζόν.

Θέατρο - Κινηματογράφος

Θεατρικά, έκανε το ντεμπούτο της το 2008, με την παράσταση «Το φιόρο του Λεβάντε» στο Θέατρο Άνεσις, ενώ το 2010, συμμετείχε στην παράσταση «Το άνθος του κάκτου», η οποία παίχτηκε στη Θεσσαλονίκη. Το καλοκαίρι του 2011, πρωταγωνίστησε στην παράσταση «Οι απελπισμένοι» (σκην. Γιώργου Βάλαρη) στο Θέατρο Αθηνά, τη σεζόν 2011-2012 στην «Μέθοδο της απιστίας» (σκην. Χ. Καρχαδάκη) στο Θέατρο Βεάκη και του καλοκαίρι του 2012, έκανε περιοδεία σε όλη την Ελλάδα, με την παράσταση «Τα Βαφτίσια» (σκην. Νίκου Μουτσινά), η οποία παίχτηκε και στο Θέατρο Κιβωτός τη χειμερινή σεζόν 2012-2013. Το καλοκαίρι του 2013 έκαναν ξανά περιοδεία. Τη σεζόν 2013-2014 έπαιξε στην παράσταση «Το Κτελ» (σκην. Νίκου Μουτσινά), με την οποία πραγματοποίησαν παραστάσεις και στη Θεσσαλονίκη (καλοκαίρι 2014). Ενώ η ίδια έχει δηλώσει ότι θέλει να αφοσιωθεί στην οικογένειά της και για αυτό θα καθυστερήσει να ξανακάνει θέατρο.
Στον κινηματογράφο, έχει παίξει σε τέσσερις ταινίες. Η πρώτη ήταν το «Στοίχημα Αγγέλων» (2008) ενώ ακολούθησαν οι «Μια Νύχτα Στην Αθήνα» (2013) του Δημήτρη Αρβανίτη, «Amore mio» (2015) και «Μαγικός καθρέφτης» (2016) του Χρήστου Δήμα.

Allover by Athina Oikonomakou

Το Μάρτιο του 2016, λάνσαρε τη πρώτη συλλογή χειροποίητων κοσμημάτων της, με την επωνυμία Allover by Athina Oikonomakou. Το Φεβρουάριο του 2019, άνοιξε το πρώτο showroom - κατάστημα Allover στην Αθήνα.

Project S.O.M.A.

Τον Ιούνιο του 2019, λάνσαρε από κοινού με την Μαίρη Συνατσάκη, την πρώτη τους σειρά ενδυμάτων, με την επωνυμία Project S.O.M.A. Είναι διαθέσιμη προς πώληση διαδικτυακά στο www.allover.gr και www.buyaboo.gr

Προσωπική ζωή

Το καλοκαίρι του 2013, ξεκίνησε η σχέση της με τον επιχειρηματία Φίλιππο Μιχόπουλο και στις 18 Νοεμβρίου 2017 παντρεύτηκαν με πολιτικό γάμο στο Γύθειο. 
Στις 14 Μαρτίου 2018, γεννήθηκε ο γιος τους, Μάξιμος και λίγους μήνες αργότερα, στις 6 Οκτωβρίου, το ζευγάρι παντρεύτηκε και με θρησκευτικό γάμο, στη Μύκονο.